АҞӘА, нанҳәа 20 - Sputnik. Урыстәыла Афедералтә шәарҭадаратә мҵзура иаԥнарҟәҟәааит Украина Ашәарҭадаратә хеилак иаԥшьнагаз Донбасс ардыԥхьала аԥызацәа руаӡәк иӷьычреи мчыла Украина аҵакырахь игара аҽазышәареи ҳәа аанацҳауеит РИА Новости, Урыстәыла АШәМ апресс-маҵзура адыррақәа шьаҭас иҟаҵаны.
"Иҷыдоу аоперациа амҩаԥгара иалҵшәаны Урыстәыла Афедералтә шәарҭадаратә мҵзура ирыҵанадрааит иагьаԥнарҟәҟәааит Украина амаҵура ҷыдақәа имҩаԥыргарц иаҿыз азинеилагаратә акциа – Урыстәыла аҵакыраҿы Урыстәыла иатәылауаҩу, Украина иаҿагыланы еибашьуаз Донбасстәи ар рԥызацәа руаӡәк дӷьычны мчыла Украинаҟа игара", - ҳәа аҳәоит адырраҿы.
Абри акциа аиҿкааҩцәаси аҳәаақәҵаҩцәаси иҟоуп Украина атәылауаа Андреи Баидалеи Игор Мишьенкои. Баидала ДЖәР ашәарҭадаратә усбарҭақәа иӡбахә рдыруеит Украина Атәылахьчара аминистрра аԥшыхәра аусбарҭа хадеи Украина ашәарҭадаратә хеилаки рҟны иштаттәым усзуҩык иаҳасабала, иара убас Украина ашәарҭадаратә хеилак аконтрԥшыхәра адепартамент 5-тәи аҟәша агәрагаратә хаҿык иаҳасабала, хьыӡшьарасгьы имоуп Швед ҳәа, азгәарҭоит арелиз аҟны.
ДЖәР аҟны Баидала ашьауӷатә усқәа иакымкәа-иҩбамкәа дрылахәуп ҳәа дшьоуп Донецк имҩаԥгази иаԥырҟәҟәаази атерактқәа реиҿкааҩ иаҳасабала, Александр Захарченко ишьрагьы уахь иналаҵаны.
Донецк жәлар рардыԥхьала аԥызацәа руа ирӷьычырц ргәы иҭаз далкааны ихьӡ ҳәаӡам. Аусҭҵааратә хеилак аҟны ишырҳәаз ала, иара амашьына дҭартәаны афымца-ааха ирҭеит, аха ииулак дрымпыҵҟьеит.